**תיקון עולם** (באנגלית: **Tikun Olam**) הוא בלוג פוליטי שהקים ריצ'רד סילברסטיין, יהודי תושב סיאטל שבארצות הברית, בשנת 2003. הבלוג עוסק בעיקר במערכת הביטחון הישראלית, הסכסוך הישראלי-פלסטיני, הסכסוך הישראלי-ערבי, הימין בקרב יהדות ארצות הברית, מתנחלים, ויחסי יהודים-מוסלמים. הבלוג נוקט בקו המתנגד לכיבוש יהודה ושומרון. הבלוג חושף פרשיות שאינן מתפרסמות בכלי התקשורת בישראל בשל הוראת הצנזורה הצבאית או עקב צו איסור פרסום. במספר פרשות היוו הדיווחים בבלוג אחת הסיבות העיקריות שגרמו לשלטונות ישראל להסיר צווים כאלה. חלק מהסיפורים שנחשפו בידי סילברסטיין צוטטו באמצעי תקשורת גדולים.

כותב הבלוג
----------

את תיקון עולם כותב ריצ'רד סילברסטיין (נולד ב-1952), המתגורר בסיאטל, שעבד בעבר כמגייס כספים למען הקהילה היהודית בארצות הברית. הוא בעל תואר שני בספרות השוואתית עם התמחות בספרות עברית. התגורר בישראל במשך שנתיים, בהן למד לדוקטורט באוניברסיטה העברית בירושלים.

אחד ממקורותיו, שמאי ליבוביץ, שעבד ב-FBI, נדון ל-20 חודשי מאסר. סילברסטיין טען שליבוביץ הדליף לו 200 עמודי מסמכים שנראו כתמלילי האזנות סתר לגורמים בכירים משגרירות ישראל בארצות הברית וכי לאחר ששמע שליבוביץ נחקר בשנת 2009 שרף את כל המסמכים. לטענת סילברסטיין, המקור המרכזי שלו לידיעות ממערכת הביטחון עד שנת 2014 היה בנימין בן אליעזר.

פרסומיו ואמינותו
----------------

"תיקון עולם" ידוע בפרסומיו הראשוניים של פרשיות בולטות רבות שקשורות במערכת הביטחון הישראלית, רובן פורסמו בבלוג לפני שפורסמו בכלי תקשורת אחרים. על אף שבישראל נמנעו כלי התקשורת לפרסמם בשל צו איסור פרסום או בשל הוראת הצנזורה הצבאית, ראשוניות הדיווחים עלתה במקרים רבים גם על דיווחיהם של כלי תקשורת בינלאומיים שאינם כפופים למגבלות אלה והם ייחסו את החשיפות לריצ'רד סילברסטיין, כותב הבלוג. עם זאת, סילברסטיין ספג ביקורת חריפה על חוסר אמינותו. העיתונאי הישראלי יוסי מלמן, כתב "הארץ" לענייני ביון, טען כי סילברסטיין "משטה בתקשורת הישראלית ונוהג בחוסר אחריות. שיטת עבודתו מזכירה מהמר בקזינו. לעיתים רחוקות הוא מצליח להביא מידע די מדויק, אך לרוב מפרסם בדותות".

מלמן כתב גם כי סילברסטיין "הפך את עצמו ללוח המודעות הבינלאומי של ידיעות שהצנזורה ובתי-המשפט בישראל אוסרים לפרסם". בתוכנית צינור לילה בערוץ 10 נאמר שיש המכנים את האתר "הוויקיליקס של ישראל" ובוואלה! הוא תואר כ"מיני-ויקיליקס, גרסת כחול-לבן".

### צה"ל

הבלוג פרסם את שמה של ענת קם כמקור להדלפת מסמכים מסווגים של צה"ל לכתב "הארץ" אורי בלאו, עוד לפני שהדבר פורסם בתקשורת הממוסדת. סילברסטיין הביע תמיכה בקם, אותה כינה "פטריוטית אמיתית".

הבלוג פרסם ב-2010 לראשונה את שמו של חייל צה"ל שהופיע בסרטון שהועלה ליוטיוב, בו הוא נראה מתעלל בפלסטינית כפותה ומכוסת עיניים. פרסום ראשון נוסף של הבלוג היה מסמך סודי של צה"ל המפרט את כמות וסוגי המזון המותרים להכנסה לרצועת עזה במסגרת הסגר על הרצועה. צה"ל סירב לפרסם את המסמך בטענה לפגיעה בביטחון המדינה, אך נאלץ לעשות זאת לאחר דרישה של עמותת גישה, בהתאם לחוק חופש המידע. כלי התקשורת בישראל דיווחו על הסוגיה יומיים לאחר מכן.

סילברסטיין פרסם כי דיון בפורום חשאי בכנסת שנערך ב-2011, ובהוראת שר הביטחון אהוד ברק לא זומן אליו הרמטכ"ל בני גנץ, עסק באופציה הצבאית הישראלית מול איראן.

שמו של מפקד יחידה 8200, תא"ל אהוד שניאורסון, פורסם בבלוג בזמן ששניאורסון כיהן בתפקידו וזהותו הייתה חסויה. כמו כן, פורסם בבלוג שמו של סא"ל מ', שנהרג במבצע סודי בח'אן יונס בנובמבר 2018, והצנזורה הצבאית אסרה את פרסומו בישראל עד מאי 2022.

בפרשת מעצרו ומותו של קא"ב תומר פרסם הבלוג פרטים שונים על הפרשה, שנאסרו לפרסום בישראל.

### שב"כ

תיקון עולם היה הראשון שדווח על מעצרם של אמיר מח'ול ועומר סעיד על ידי השב"כ, בחשד לביצוע עבירות ביטחוניות חמורות, בהן ריגול חמור ומגע עם סוכן חוץ מטעם חזבאללה (מאוחר יותר הורשעו השניים ונדונו למאסר). את תשומת לבו של סילברסטיין משכה העובדה שמאז מעצרו ב־6 במאי שהה מח'ול בבידוד במשך 12 יום מבלי שניתן לו לראות עורך דין, וכל זאת תחת צו איסור פרסום.

### המוסד

מועמדותו של תמיר פרדו לראש המוסד למודיעין ולתפקידים מיוחדים במקומו של מאיר דגן, פורסמה לראשונה ב"תיקון עולם". פרדו נבחר לבסוף לתפקיד. פרסום ראשון נוסף היה שהמחלוקת בין ראש המוסד ליועצת המשפטית שלו, עליה דיווח "הערוץ הראשון", עוסקת בחקירת חיסול בכיר חמאס מחמוד אל-מבחוח.

הבלוג דיווח על שיתוף פעולה בין המוסד וארגון מוג'אהדין ח'לק בחיסול מדעני גרעין ובפעולות נוספות במסגרת הפעילות נגד תוכנית הגרעין האיראנית, והדבר אושר מאוחר יותר על ידי גורמי ממשל בארצות הברית.

בשנת 2014 פרסם סילברסטיין כי איש המוסד המכונה "האסיר X2" (שדבר קיומו נחשף בעקבות פרשת בן זיגייר) מוחזק בכלא במשך כעשור, לאחר שהורשע בבגידה. בפוסט נוסף (ב-2015) כתב הבלוגר כי אותו אדם ריגל עבור איראן ונידון ל-14 שנות מאסר.

בשנת 2022 פורסמו בבלוג טקסטים של שיחות וואטסאפ רגישות שיוחסו לראש המוסד, יוסי כהן, ולמאהבת שלו.

### משטרת ישראל

תיקון עולם פרסם את זהותו של דורון זהבי, שכונה "קפטן ג'ורג'", מתשאל בחיל המודיעין, שנטען כי ביצע מעשה סדום במחבל הלבנוני מוסטפא דיראני. בבלוג פורסמה תלונה שהגישה נגדו האגודה לזכויות האזרח בגין שימוש פסול בחקירה במסגרת תפקידו במשטרה, שאליה עבר לאחר פרישתו מצה"ל ופרשת ההתעללות. בתלונה נמסר שמו המלא, ולאחר הפרסום החלה התקפת מניעת שירות אינטנסיבית על האתר שהופל פעם אחר פעם במשך כמה ימים ברציפות.

### תרחיש על תקיפת איראן

באוגוסט 2012 פרסם גולש בפורום צבא וביטחון ב"פרש" תרחיש דמיוני של תקיפה ישראלית על מתקני הגרעין באיראן, המבוסס על השערות ומקורות פתוחים. ב-15 באוגוסט פורסם תרחיש זה בבלוג "תיקון עולם", שהוצג כמידע סודי שהודלף לו על ידי מקור ביטחוני בכיר בישראל. לאחר הפרסום דיווח "מעריב" שמדובר במידע שמקורו בפורום, בעוד סילברסטיין הכחיש זאת וטען שמדובר במידע שהודלף במקביל לו ול"פרש" על ידי גורם ביטחוני. התרחיש פורסם גם בערוץ הבי בי סי כ"סקופ של סילברסטין". הפרשה עוררה ביקורת נוקבת על כלי התקשורת הנסמכים על דיווחיו של סילברסטיין. באוקטובר 2013, בעקבות ביקורת של גולשים בבלוג, שינה סילברסטיין את טענתו המרכזית לפיה מדובר במסמך סודי, וכתב כי הוא איננו בטוח בכך.

### פרסום מידע שגוי על תקלות בכלי טיס בלתי מאוישים של ישראל

במהלך חודש אוקטובר 2013, פרסם סילברסטיין בבלוג שלו שלוש כתבות אודות פגיעותו של צי המטוסים הבלתי מאוישים של ישראל, שלטענתו חשופים לחטיפות ולהשתלטות של איראן או חזבאללה. סילברסטיין טען כי מקור אלמוני ישראלי שלח לו מידע בנושא, לרבות מידע על השתלטות איראנית על כטב"ם אזרי מתוצרת ישראל. בפורום צבא וביטחון של "פרש", פורסם עוגן אשכול על פרסומי סילברסטיין בנושא, ולאחר ימים אחדים נחשף כי מדובר היה בהונאה מכוונת שבוצעה כלפי סילברסטיין. למרות פרסום מראש בפורום "פרש", אודות המהלך, שנועד לטענת הנהלת הפורום לחשוף את חוסר אמינותו של סילברסטיין, הוא פרסם גם את כתבתו השלישית. מאוחר יותר הודה סילברסטיין כי הולך שולל, אך הוא עדיין מחזיק בטענתו המקורית לפיה ארבע תקלות בצי הכטב"ם של ישראל בעשור השני של המאה ה-21, נגרמו בגלל השתלטות עוינת על כלי הטיס.

### פרסומים נוספים

בכמה מפרסומיו הציג סילברסטיין כעובדה מוגמרת שמועות שנפוצו בישראל אודות בכיר בממסד (גדעון סער) שחשוד לכאורה באונס או בקיום יחסי מין עם קטינה, על אף שהדבר לא נחקר ולא הוכח. כמו כן כתב כי סגן שר ההגנה האיראני, עלי-רזא עסגרי, שערק בשנת 2007 למערב, עצור בכלא ישראלי, ובהמשך אף רמז שהוא נרצח בכלא (בעקבות פרסומים בתקשורת הישראלית על התאבדותו של אסיר בכלא איילון, שלא זוהה בשמו). העיתונאי יוסי מלמן כתב שזהו "מעשה שלא היה ולא נברא, אך גרם נזק לישראל. משום ששר החוץ של אירן, שר ההגנה שלה ושגרירה לאו"ם השתמשו בפרסום הכוזב שלו כדי להשמיץ את ישראל ולתבוע ממזכ"ל האו"ם שינהל חקירה בנושא".

בעקבות הפרסומים על פענוח הרצח בברנוער פרסם סילברסטיין את שמות העצורים, שלא פורסמו בישראל.

בפברואר 2014 פרסם הבלוגר את שמותיהם של שני סוחרי נשק ישראליים, שלדבריו הם החשודים בפרשת ייצוא בלתי חוקי של ציוד צבאי לאיראן דרך יוון.

במאי 2016 פרסם סילברסטיין פוסט על חקירה פלילית (שנסגרה בחודש שלאחר מכן מחוסר ראיות), ושהוטל על פרטיה צו איסור פרסום, בשל מעורבות קטינה. במקביל פרסם הבלוגר ציוץ ברשת טוויטר על אותה פרשה - והציוץ נחסם לצפייה בישראל, בעקבות התערבות משרד המשפטים.

באוגוסט 2016 פרסם מידע אודות מטוס ראש הממשלה של ישראל, מידע שהצנזורה הצבאית לא התירה לכלי תקשורת לפרסם.

בספטמבר 2017 פורסמה בבלוג החלטת בג"ץ שנאסרה לפרסום בישראל, בעניין יצוא נשק ישראלי למיאנמר.

בשנים 2017 - 2019 היו מקרים שבהם פרסם הבלוגר פוסטים שכללו פרטים שהוצא לגביהם בישראל צו איסור פרסום, והקישורים לפוסטים אלה הוסרו מתוצאות החיפוש בגוגל.

בסוף שנת 2019 פורסמו בבלוג פרטים שנאסרו לפרסום בישראל, בקשר לפרשת מינויי שופטים תמורת שוחד.

באוגוסט 2020, מיד לאחר הפיצוץ בנמל ביירות, פרסם הבלוג שהפיצוץ נגרם כתוצאה מפיצוץ מאגר תחמושת של חזבאללה בידי ישראל, שגרם להתפוצצות אמוניום חנקתי שאוחסן במחסן הסמוך.

בפברואר 2021 פורסמו בבלוג פרטים שנאסרו לפרסום בישראל, על חקירת חשדות לעסקה של ייצוא טכנולוגיה ביטחונית בניגוד לחוק. באותו חודש גם חשף הבלוג כי במסגרת עסקת חילופי אסירים עם סוריה, הסכימה ישראל לרכוש ברוסיה חיסונים נגד קורונה עבור הסורים. במאי אותה שנה פורסמה בבלוג ידיעה בעניין אשפוז פסיכיאטרי של שרה נתניהו, ובעקבות הפרסום איימה הגברת נתניהו להגיש נגד סילברסטיין תביעת דיבה בארצות הברית.

התייחסות הצנזורה הצבאית לבלוג
-----------------------------

הצנזורית הצבאית הראשית, אל"ם סימה וואקנין-גיל, אמרה בראיון ב-2012:

> 
> הסמכות של הצנזור היא טריטוריאלית. עזבת את המדינה לכמה שנים, בחרת לכתוב שם דברים שפוגעים בביטחון המדינה, חל עליך חוק העונשין, לא הצנזור. אתה ריצ'רד סילברסטיין, יהודי-אמריקאי, חושף – או חושב שחושף – דברים בבלוג שלך 'תיקון עולם', הצנזורה לא חלה עליך, היא לא יכולה לחול עליך, אתה לא ישראלי.
> 
> 
> 
>

עמדות פוליטיות המובעות בבלוג
----------------------------

סילברסטיין מכנה עצמו "ציוני פרוגרסיבי (ביקורתי)" ואת "תיקון עולם" הוא מכנה "בלוג יהודי ליברלי", אך לפי העיתונאי יוסי מלמן, "שנאתו היוקדת לישראל שמתבטאת בפרסומיו העוינים, מהם רבים הם ספקולטיביים וחסרי בסיס, מצביעים על כך שהוא בעצם אנטי ציוני" - טענה שהשמיעו גם אחרים. בזמן מבצע עופרת יצוקה הביע סילברסטיין התנגדות נחרצת לפעילות צה"ל, אותה כינה "רצח בדם קר". את חיילי צה"ל כינה "תת בני אדם", ואף השווה את מדינת ישראל לגרמניה הנאצית. בנוסף, הביע תמיכה במשט לעזה. הוא הבהיר שאינו תומך בחמאס, אבל טען ש"אסמאעיל הנייה קשור פחות לטרור מאשר יצחק שמיר". בדצמבר 2011 חשף את זהותו וכתובתו של בלוגר ציוני עד כדי סיכון חייו (לפי דעתו של אותו בלוגר).

סילברסטיין תומך בעיקר בארגוני שמאל המזוהים עם השמאל הרדיקלי בישראל, ומציין שיש לו "מחלוקות פוליטיות, פילוסופיות, ומוסריות" עם ארגוני שמאל הנחשבים בעיניו למתונים יחסית, כמו שלום עכשיו והקרן החדשה לישראל. הוא מתנגד לשליטה הישראלית ביהודה ושומרון, תומך בשוויון זכויות לערביי ישראל, והגדיר את הדמוקרטיה הישראלית כדומה לסרביה של סלובודן מילושביץ'. את גישתו כלפי מערכת הביטחון בישראל הסביר: 

> 
> אין לי בעיה עם הקיום של סוכנויות מודיעין, צבא וכל עניין השמירה על סודיות [...] אבל אני חושב שהם צריכים להיות אחראים למה שהם עושים. אני לא מרגיש שזה קורה בישראל. אני חושב שיש להם צ'ק פתוח לעשות מה שהם רוצים פחות או יותר, ולאף אחד לא חשוב להציג תימוכין להאשמות שלהם. אני אולי נתפס כאויב על ידי אנשים מסוימים מפני שאני עושה את זה, אבל בדמוקרטיה אמיתית כל אחד צריך להיות אחראי למה שהוא עושה - גם מרגלים וגם קהילת המודיעין.
> 
> 
> 
> 

על עמדתו בנושא צנזורה צבאית והטלת איסור פרסום: 

> 
> בדמוקרטיות אחרות מערכת המשפט משמשת חסם למערכת הביטחון ומחייבת אותה להציג הוכחות לפעולות שלה. בישראל לא נראה שזה קורה. דוגמה נוספת היא השופטת הראשונה בעניין ענת קם, עינת רון, שהייתה תובעת צבאית בפרקליטות הצבאית. זה מלמד שמערכת היחסים בין מערכת המשפט לצבא יותר מדי קרובה.
> 
> 
> 
>

קישורים חיצוניים
----------------

* אתר האינטרנט הרשמי של תיקון עולם
* ליטל גרוסמן, בקרוב במרתפי השב"כ, העיר, 6 באוגוסט 2010
* יהושע בריינר‏, אויב העם? הכירו את האיש שמביך את הצנזורה, באתר וואלה!‏, 22 באפריל 2011
* משה רונן, אין לו צנזורה, ידיעות אחרונות, 5 ביוני 2011
* טל שניידר, ריצ'רד סילברסטיין - האיש שידע יותר מדי, באתר nrg‏, 6 בינואר 2012
* לירון שמם, ‏"מגיע לציבור הישראלי לדעת את האמת", באתר ‏מאקו‏, 13 בפברואר 2013
* אביב הורביץ ואסתי אהרונוביץ', ‏האיראנים באים, באתר ‏מאקו‏, 17 באוקטובר 2013
* ריאיון בערוץ אל-מיאדין, סרטון באתר יוטיוב, 16 באוקטובר 2020
* משה נסטלבאום, ‏מי שבאמת מעוניין לדעת על הנעשה בישראל צריך להיחשף לתקשורת בחו"ל, באתר מעריב אונליין, 26 בפברואר 2021

הערות שוליים
------------

1. ↑  Matthew Kalman, Olmert's Revenge Lifts Israeli Security Veil, AOL News, 21.9.2010
2. ↑  אתר למנויים בלבד Richard Spencer and Adrian Blomfield, ‏Israel gripped by identity of 'Prisoner X', The Telegraph, 21 June 2010
3. ↑  ספי קרופסקי, הצנזורה החלה לנטר רשתות חברתיות ובלוגים, באתר הארץ, 2 במאי 2012
4. ↑  משה רונן, אין לו צנזורה, "ידיעות אחרונות", 5 ביוני 2011
5. 1 2 3 4 5  ליטל גרוסמן, בקרוב במרתפי השב"כ, העיר, 6 באוגוסט 2010
6. ↑  ריצ'רד סילברסטיין, New York Times Egypt-Israel Scoop That Never Was, אתר בלוג תיקון עולם
7. 1 2 3 4  יוסי מלמן‏, הבלוגר שמשטה בציבור קוראיו - וגם בתקשורת, באתר וואלה!‏, 18 באוגוסט 2012
8. ↑  עידו קינן ואורן פרסיקו, בלי סודות, באתר העין השביעית, 12 בדצמבר 2010
9. ↑  "הצינור: האם "קפה" ברוטר הוא השוטר מאיר רוטר?". ערוץ 10. 17 בינואר 2011. `{{cite news}}`:  (עזרה)
10. 1 2 3  יהושע בריינר‏, אויב העם? הכירו את האיש שמביך את הצנזורה, באתר וואלה!‏, 22 באפריל 2011
11. ↑  "Debate in Israel on Gag Order in Security Leak Case". *The New York Times*. 7 באפריל 2010. נבדק ב-18 ביוני 2010. `{{cite news}}`:  (עזרה)
12. ↑  "AFP Identifies Palestinian Abuse Victim in YouTube Video, Twitter Does Rest". 7 באוקטובר 2010. `{{cite news}}`:  (עזרה)
13. ↑  "NGO Forces IDF to Release Secret Memo Documenting Gaza Strangulation". 24 באוקטובר 2010. `{{cite news}}`:  (עזרה)
14. ↑  "Israel releases papers detailing formula of Gaza blockade". *Haaretz*. 26 באוקטובר 2010. `{{cite news}}`:  (עזרה)
15. ↑  הדיון שברק מנע מגנץ: "הגרעין האיראני", באתר nrg‏, 10 ביולי 2011.
16. ↑  "Israel Defense Forces Secret Intelligence Commander Named". 22 בדצמבר 2014. `{{cite news}}`:  (עזרה)
17. ↑  אבנר ברנע, Analysis: The mysterious case of IDF ‘Officer X’ who died in an Israeli prison, באתר Intelnews
18. ↑  "Mossad Chief Candidate Identified". 28 בנובמבר 2010. `{{cite news}}`:  (עזרה)
19. ↑  "Should the Mossad's legal adviser intervene in operational affairs?". *Haaretz*. 21 באוקטובר 2010. `{{cite news}}`:  (עזרה)
20. ↑  "ישראל השתמשה בארגון טרור לחיסול מדענים באירן", באתר וואלה!‏, 09 בפברואר 2012
21. ↑  טל שניידר, "העיתונאים בישראל הם לא המקורות שלי", באתר nrg‏, 15 בנובמבר 2011
22. ↑  יוסי מלמן, ‏לפי פרסומים זרים: איש מוסד מוחזק בכלא ישראלי כעשר שנים בגין בגידה, באתר מעריב השבוע, 1 במרץ 2014
23. ↑  "Betraying Mossad: Case of Prisoner X2". 23 בינואר 2014. `{{cite news}}`:  (עזרה)
24. ↑  "Prisoner X2: Mossad Agent Spying for Iran Arrested, Tried, Convicted and Imprisoned in Secret". 24 בספטמבר 2015. `{{cite news}}`:  (עזרה)
25. ↑  אתר למנויים בלבד רן בר-זיק, יכול להיות שראש המוסד לא יודע לשמור על בטיחות ברשת?, באתר הארץ, 31 במאי 2022
26. ↑  "Coming soon to Shabaks dungeons". *Ha'Ir Tel Aviv Magazine*. 6 באוגוסט 2010. נבדק ב-6 באוגוסט 2010. `{{cite news}}`:  (עזרה)
27. ↑  תקיפה באיראן - "ומה אם...?" התרחיש האופטימי, פורום צבא וביטחון, פרש, 11 באוגוסט 2012
28. ↑  Bibi’s Secret War Plan, Tikun Olam, August 15, 2012
29. ↑  National Intelligence Leaks and the Hasbarafia, Tikun Olam, August 15, 2012
30. ↑  Israeli 'document' on Iran attack leaked
31. ↑  שוקי בלס, מקור פארש: כלי התקשורת שוב נופלים בפח של ריצ'רד סילברסטין, באתר לאטמה, 16 באוגוסט 2012.
32. ↑  How the BBC got Duped by Anti-Zionist Blogger Richard Silverstein
33. ↑  Art of the Con: Israel-Style, Tikun Olam, October 16, 2013
34. ↑  Iran Hacks Azerbaijan’s Israeli-Made Drone Fleet, Tikun Olam, October 15, 2013
35. ↑  אביב הורביץ, בהשתתפות אסתי אהרונוביץ', ‏האיראנים באים, באתר ‏מאקו‏, 17 באוקטובר 2013.
36. ↑  Art of the Con: Israel-Style, Tikun Olam, October 16, 2013
37. ↑  אתר למנויים בלבד נתי טוקר וליאור דטל, משתמשים פיקטיביים בפייסבוק סייעו להפיץ את המכתב נגד השר סער, באתר TheMarker‏, 20 בפברואר 2013
38. ↑  Israel’s Prisoner ‘Mr. X’ is Iranian Revolutionary Guard General Abducted by Mossad, Tikun Olam, December 11, 2010
39. ↑  Iranian General Murdered in Israel's Ayalon Prison?, Tikun Olam, December 27, 2010
40. ↑  Ayalon Prison: Nameless inmate commits suicide, then disappears, +972, December 27, 2010
41. ↑  Tel Aviv Youth Center Killings Were Anti-Gay Hate Crime
42. ↑  אתר למנויים בלבד Robert Tait, ‏US investigates illegal military equipment shipments from Israel to Iran, The Telegraph, 19 February 2014
43. ↑  עומר כביר, צנזורה ישראלית על ציוץ אמריקאי, באתר כלכליסט, 9 באוגוסט 2016
44. ↑  Israel New Air Force 1 to Cost $70-Million, Other Details Censored
45. ↑  יוסי מלמן, ‏בדממה דקה: כך מסתירה ישראל את עסקיה הביטחוניים, באתר מעריב אונליין, 6 באוקטובר 2017
46. ↑  BREAKING THE GAG: Secret Israeli Supreme Court Ruling Approves Massive Arms Sale to Genocidal Burmese Junta, Tikun Olam
47. ↑  שוקי טאוסיג, "תנאי הצו מונעים מאיתנו לשתף איתך עותק שלו", באתר העין השביעית, 3 במאי 2017
48. ↑  עומר כביר, גוגל צינזרה בישראל בלבד בלוגר שחשף את שם השוטר שירה בסלומון טקה, באתר כלכליסט, 10 ביולי 2019
49. ↑  משה נסטלבאום, מערכת הבריאות חולה, באתר News1 מחלקה ראשונה, 31 בדצמבר 2019
50. ↑  קובי רוזן, ‏המשטרה תפתח בבדיקה: מי הפיץ את החומרים מהטלפון של אפי נוה, באתר כיכר השבת, 31 בדצמבר 2019
51. ↑  BREAKING: Israel Bombed Beirut, Tikun Olam, August 4, 2020
52. ↑  אתר למנויים בלבד יוסי מלמן, כשמשרד הביטחון מוכר לכל אחד, ד"ר סטריינג'לאב משתין מהמקפצה, באתר הארץ, 16 בפברואר 2021
53. ↑  אור הלר, דיווח: כחלק מהעסקה - ישראל תממן מיליוני חיסונים עבור סוריה, באתר חדשות 13, 20 בפברואר 2021
54. ↑  איתמר אייכנר, דיווח: ישראל רכשה חיסוני קורונה עבור סוריה - בתמורה לשחרור הישראלית, באתר ynet, 20 בפברואר 2021
55. ↑  אורן פרסיקו, "להפיץ שקרים", באתר העין השביעית, 29 במאי 2021
56. ↑  עידו קינן, "הצנזורה עוקבת אחרי מספר בלוגים", באתר ynet, 31 בינואר 2012
57. ↑  Gorenberg Refuses to Correct ‘Anti-Zionist’ Smear", Tikun Olam
58. ↑  תיקון עולם-IDF IN GAZA: MURDER IN COLD BLOOD"
59. ↑  Israel Tests New Highly Lethal, Cancer-Causing Tungsten Bomb in Gaza
60. ↑  תיקון עולם, תגובות של סילברסטיין להערות
61. ↑  Richard Silverstein Exposed
62. ↑  TZEDAKAH TO MAKE ISRAEL A BETTER PLACE, Tikun Olam